Folketing
2009-11-24

Jeg synes, at hr. Flemming Møller Mortensen måske tager munden lidt for fuld i den her sammenhæng, når han snakker om sandsynligheder, for han kan ikke sige, hvordan prisdannelsen reelt vil være. Det tror jeg vi er enige om. At begynde at sige til en ordfører fra Det Konservative Folkeparti, at vi i den her sammenhæng tænker mere på markedet, end vi tænker på befolkningen, er jo ret alvorlige anklager at komme med fra Socialdemokraternes side. Jeg vil sige, at vi da selvfølgelig er interesseret i og meget opmærksomme på den samlende faktor, som et fodboldlandshold, et curlinghold for den sags skyld eller en bokser eller en tennisspiller kan være, altså det, at vi som danskere kan være stolte af at have noget fælles og har nogle fælles referencepunkter. Det er jo netop det, som Det Konservative Folkeparti i årtier har stået for, og som vi fortsat står for. Jeg synes bare ikke, vi skal stikke blår i øjnene på befolkningen, for befolkningen fortjener faktisk bedre.